SET พุ่ง 14 จุด ขานรับ “พาวเวล” ชะลอขึ้นดบ. – คลายล็อกดาวน์หนุน
SET พุ่งกระฉูด 14 จุด ขานรับ “พาวเวล” ไม่รีบปรับขึ้นอัตราดอกเบี้ยส่งผลให้ Fund flow มีโอกาสไหลเข้าในช่วงนี้รวมถึงการผ่อนคลายล็อคดาวน์ภายในประเทศหลังยอดผู้ติดเชื้อ Covid-19 ชะลอตัวลง
30 ส.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.16 น. อยู่ที่ 1,625.43 จุด เพิ่มขึ้น 14.23 จุด หรือ 0.88% สูงสุดที่ 1,627.68 จุด ต่ำสุดที่ 1,621.42 จุด มูลค่าการซื้อขาย 18.13 หมื่นล้านบาท
นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ดีดขึ้นราว 0.20 – 0.30% ตามตลาดสหรัฐฯ หลังจากถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ยืนยันเฟดไม่รีบปรับขึ้นอัตราดอกเบี้ย แม้จะปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ก่อนสิ้นปีนี้ก็ตาม
นอกจากนี้ราคาน้ำมันปรับขึ้นหลังจากวิตกภาวะตึงตัวจากการที่บริษัทน้ำมันหลายแห่งพากันยุติการผลิตน้ำมันในอ่าวเม็กซิโก ก่อนพายุเฮอริเคนจะเข้าถล่มในช่วงสุดสัปดาห์นี้
ส่วนสถานการณ์การแพร่ระบาดไวรัสโควิด-19 ในประเทศดูดีขึ้น และจะมีการทยอยคลายล็อกดาวน์ในวันที่ 1 ก.ย.นี้
ด้านบล.คิงส์ฟอร์ด ประเมินดัชนี SET ได้แรงหนุนจากคลายล็อกดาวน์, จำนวนผู้ติดเชื้อใหม่คาดมีโอกาสลดลงต่อเนื่อง วางแนวรับดัชนีที่ 1,600 – 1,605 แนวต้าน 1,630 แนะนําซื้อกลุ่ม Big Cap เช่น KBANK, AOT, ADVANC, PTT/ กลุ่มเปิดเมือง CPALL, OR, COM7, AAV
ขณะเดียวกันบล.กรุงศรี คาด SET ปรับตัวขึ้นแนวต้าน 1,620 – 1,525 จุด ตามปัจจัยบวก Fed ส่งสัญญาณไม่รีบขึ้นดอกเบี้ยแม้จะลดการใช้ QE ลงภายในปีนี้ส่งผลให้ Fund flow มีโอกาสไหลเข้าในช่วงนี้ รวมถึงการผ่อนคลายล็อคดาวน์ภายในประเทศหลังยอดผู้ติดเชื้อ Covid-19 ชะลอตัวลง อย่างไรก็ตามควรระวังแรงขายจากปัญหาการเมืองภายในประเทศ หุ้นรายตัวที่ได้รับผลกระทบน้ำท่วมนิคมฯบางปูซึ่งจะกดดันให้ดัชนีสลับอ่อนตัว